**Dôvodová správa**

**A. Všeobecná časť**

Účelom predloženého návrhu zákona je zmeniť sadzby dane z pridanej hodnoty tak, aby došlo k návratu k právnemu stavu pred poslednou novelou zákona o dani z pridanej hodnoty.

Návrh zákona sleduje dva základné ciele:

* opätovne zaviesť základnú sadzbu dane na tovary a služby na úrovni 19 % zo základu dane,
* opätovne zaviesť zníženú sadzbu dane na úrovni 6 % na tzv. predaj potravín z dvora.

Cieľom navrhovaných zmien je zmierniť negatívne dopady rastu cien potravín a iných tovarov a služieb na obyvateľstvo Slovenskej republiky. Tento vývoj je spôsobený predovšetkým rastom cien potravín a energetických surovín na svetových trhoch, ale aj úspornými opatreniami vlády Slovenskej republiky, ktoré sa negatívne prejavujú v zdražovaní tovarov a služieb každodennej spotreby.

Od zavedenia zníženej sadzby dane z pridanej hodnoty na vlastnú produkciu a predaj niektorých potravinárskych produktov možno očakávať podporu potravinárskych prvovýrobcov a pozitívny dopad na spotrebiteľa.

Predložený návrh zákona bude mať negatívny vplyv na štátny rozpočet a pozitívny vplyv na podnikateľské prostredie a hospodárenie domácností. Návrh zákona nemá vplyv na životné prostredie.

Predložený návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s právom Európskej únie.

**B. Osobitná časť**

**K čl. I**

**K bodu 1**

Navrhuje sa opätovné zavedenie zníženej sadzby dane na úrovni 6 % na tzv. predaj potravín z dvora. Táto znížená sadzba na predaj konkrétnych druhov potravinárskych výrobkov (mäso, ryby, mlieko, vajcia, med) sa už uplatňovala od 1. mája 2010 do 31. decembra 2010.

Súčasne sa navrhuje legislatívno-technická úprava v súvislosti s vypustením prechodného ustanovenia v § 85j ods. 1.

**K bodu 2**

Navrhuje sa opätovné zavedenie základnej sadzby dane na tovary a služby na úrovni 19 % zo základu dane. Týmto ustanovením sa zrušuje dočasné zvýšenie základnej sadzby dane z 19 % na 20 %, ktoré bolo zavedené s účinnosťou od 1. januára 2011.

**K bodu 3**

V súvislosti s opätovným zavedením zníženej sadzby dane na úrovni 6 % na tzv. predaj potravín z dvora sa v prílohe č. 7a ustanovuje zoznam tovarov, ktoré budú podliehať tejto sadzbe. Znížená sadzba dane sa bude uplatňovať na vlastnú produkciu a predaj určitých potravinárskych výrobkov (mäso, ryby, mlieko, vajcia, med). Rovnaká právna úprava platila v Slovenskej republike od 1. mája 2010 do 31. decembra 2010.

**K čl. II**

Ustanovuje sa účinnosť návrhu zákona od 1. júla 2011.